In the Woods…

**In the Woods...** er et band fra Kristiansand innen sjangrene progressiv metal og avantgardistisk metal, som var aktivt i perioden 1991–2000 og deretter fra 2014.

Stilmessig ble In the Woods… opprinnelig kategorisert som black metal, men med et mer variert lydbilde. Selv kalte de på 90-tallet musikken sin pagan metal, og var blant de tidlige bandene som tok i bruk denne betegnelsen. De har gjennom karrieren eksperimentert med en rekke undersjangre og er blitt sammenlignet med band som Therion, The 3rd And The Mortal, Celtic Frost og My Dying Bride. Vokalisten har i hovedsak stått for tekstene, som har utviklet seg fra paganistiske og norrøne via filosofiske til mer jordnære temaer.

## Historie

### Første inkarnasjon (1991–2000)
Bandet oppsto da Green Carnation gikk i oppløsning etter at Terje «Tchort» Vik Schei gikk til Emperor. Tre av de gjenværende medlemmene – Anders Kobro og tvillingbrødrene Christoffer og Christan Botteri – dannet et nytt band, der de beveget seg vekk fra dødsmetallen som preget Green Carnations tidlige periode.

I starten fulgte de flere av black metal-scenens uttrykk, og anså seg selv som satanister. I 1992 ble de arrestert etter å ha brutt seg inn i en kirke, i full mundur inkludert liksminke, og ringt med kirkeklokkene. I et intervju med *Noise Magazine* i 2025 fortalte Kobro: —We were all arrested. And I was underage, so my dad had to come and pick me up from jail. He let me sit there for 18 hours, just to suffer.På debutalbumet *Heart of the Ages* (1995) benyttes ekstremvokal blandet med innslag av ren vokal, mellomraskt tempo og gitarorienterte låter. Albumet regnes som en tidlig klassiker innen black metal og har hatt varig betydning for sjangeren. De to påfølgende albumene har både mannlig og kvinnelig ren vokal, mer eksperimentering og et roligere tempo.

Bandet foretrakk en lav profil, noe som ble reflektert i bandmedlemmenes kryptiske navn: «A Kobro», «Oddvar A:M», «X Botteri», «CM Botteri», «Jan Transit», «B Berserk», «Synne Soprana».

Etter utgivelsen av *Three Times Seven on a Pilgrimage* (2000), en samling egenkomponerte singler og coverversjoner av låter fra King Crimson, Pink Floyd og Jefferson Airplane, ble det kunngjort at en konsert i desember 2000 ville bli bandets siste. Liveopptaket fra konserten ble senere utgitt som albumet *Live at the Caledonien Hall* (2003).

### Ny giv (2014–)

I en periode stilte de tre originalmedlemmene som innleide musikere for Green Carnation, før In the Woods… gjenoppsto som band i 2014 med ny vokalist, James Fogarty. Botteribrødrene forlot bandet i 2016, og kun Kobro var igjen av originalbesetningen. Fogarty frontet bandet i seks år før han ble erstattet av Bernt Fjellestad (Guardians Of Time, Susperia).

I 2023 gjorde bandet en rekke konserter i Europa og i Sentral- og Sør-Amerika.

Bandets sjuende studioalbum, *Otra* (2025), er et konseptalbum med låter inspirert av historier knyttet til sørlandselva ved samme navn. Samtlige bandmedlemmer er kreditert som låtskrivere på albumet, som ble promotert med en opptreden på Inferno Metal Festival 2025 og deltakelse på Saors *Amidst the Ruins*-turné i Europa. De spilte også på festivalen Southern Discomfort i hjembyen Kristiansand samme høst.

## Medlemmer

* Anders «A.» Kobro – trommer, låtskriver (1991–2000, 2014–)
* Bernt Sørensen – gitar, låtskriver (2018–)
* Nils Olav Drivdal – bass, låtskriver (2018–)
* Kåre André **«**Corey» Sletteberg – gitar, låtskriver (2016–)
* Bernt Fjellestad – vokal, låtskriver (2021–)

### Tidligere medlemmer:

* Oddvar Anthony «Oddvar A:M» Moi – gitar (1991–2000) *død 2013* 
* Jan Kenneth (Janki) «Jan Transit» Transeth – vokal (1991–2000)
* Christoffer Michael «CM Botteri» Botteri – bass (1991–2000, 2014–2016)
* Christian «X Botteri» Botteri – gitar (1991–2000, 2014–2016)
* Bjørn «B Berserk» Harstad – gitar (1996–2000)
* Synne «Synne Soprana» Larsen – vokal (1996–2000)
* Christer-André «Christer Cedermountain» Cederberg – gitar (1998–2000)
* James Fogarty – vokal, gitar, bass, keyboard, låtskriver (2014–2021)
* Alex Weisbeek – bass (2017–2018)

## Diskografi
### Studioalbum
*1995: *Heart of the Ages* (Misanthropy Records)
*1997: *Omnio* (Misanthropy Records)
*1999: *Strange in Stereo* (Misanthropy Records)
*2016: *Pure* (Debemur Morti Productions)
*2018: *Cease the Day* (Debemur Morti Productions)
*2022: *Diversum* (Soulseller Records)
*2025: *Otra* (Prophecy Productions)

### Live- og samlealbum
*1996: *A Return to the Isle of Men* – samlealbum som inkluderer demoen *Isle of Men* (Hammerheart Records)
*2000: *Three Times Seven on a Pilgrimage* – samlealbum (Prophecy Productions)
*2003: *Live at the Caledonien Hall* – konsertalbum (Karmakosmetix)
### Singler
*1996: «White Rabbit» (Misanthropy Records)
*1998: «Let There Be More Light» (Misanthropy Records)
*2000: «Epitaph» (Prophecy Productions)
### Demoer
*1993: *Isle of Men* 
*1993: *Rehearsal* 
*1996: *A Return to the Isle of Men* 

## Referanser


## Eksterne lenker
* 
* 
*  MySpace-profil